Seitsmest alateemast oli ülekaalukalt populaarseim "Sinine ja must ja valge", mida joonistas pea pool (2049) võistlusel osalenud noortest kunstnikest. Mitmed teised alateemad jagunesid, sarnaselt eelmistele  joonistusvõistlustele, poiste või tüdrukute meelisteemadeks. Nii joonistasid soomusronge Vabadussõjas peamiselt poisid ning kingitusi Eestile pigem tüdrukud. Huvitav on märkida, et olenemata joonistaja soost kujutasid väga paljud noored Eestimaa-teemalistel piltidel triibuseelikuis või rahvusvärvides tüdrukuid, pidades sellega (vahest eneselegi teadvustamata) just naisi eestlust ning rahvusmõtet edasi kandvaks pooleks.